## El Circuit Ricardo Tormo celebra l’última cita del FIM JuniorGP

*** Les entrades, amb un cost de 5 euros, es poden adquirir en la web oficial del Circuit
* Els títols de l’European Talent Cup i dels europeus de Moto2 i Stock estan en joc**

El Circuit Ricardo Tormo celebra este cap de setmana l’última cita de la temporada del FIM JuniorGP, un tancament de campionat amb cinc carreres el diumenge i amb tres dels quatre títols encara per decidir.

Este cap de setmana, el Circuit Ricardo Tormo reunix els jóvens talents més prometedors del motociclisme internacional amb la prova final del FIM JuniorGP. Els pilots del JuniorGP, l’European Talent Cup, el Campionat d’Europa de Moto2 i el Campionat d’Europa de Stock es donen cita en el traçat de Cheste per a tancar la campanya de motociclisme internacional.

El dijous i el divendres s’han celebrat dos jornades d’entrenaments lliures en les quals els pilots de les quatre categories han pogut provar i posar a punt les seues motos. El dissabte, a partir de les 09:00 hores, tindran lloc els últims assajos abans de les classificacions. A les 12:20 hores arrancaran les sessions classificatòries, que determinaran l’orde d’eixida de les cinc carreres que es disputaran el diumenge en el Circuit.

El diumenge la jornada començarà amb el *pit walk* a les 09:50 hores, en el qual els aficionats podran descobrir de primera mà el treball dels equips i conéixer els seus pilots favorits. La verdadera emoció arribarà a les 11:00 hores, quan comence la primera carrera del cap de setmana.

**Tres títols en joc**

El Circuit decidirà tres dels quatre títols del FIM JuniorGP. En l’European Talent Cup, el vigent campió Carlos Cano, que compta amb 11 punts d’avantatge davant del mallorquí Fernando Bujosa, lluitarà per revalidar el títol. En Moto2, el riojà Unai Orradre lidera la classificació amb 10 punts sobre el polonés Milan Pawele. Mentres que en Stock, l’hongarés Tibor Erik Varga arriba líder amb només un punt d’avantatge sobre l’espanyol Iker García.

Els aficionats que vullguen viure en directe el final de temporada del FIM JuniorGP poden comprar les entrades en la web del Circuit. Les entrades són vàlides per a dissabte i diumenge i donen accés a la tribuna de boxs, així com al pàdoc.

Fecha: 21/11/2025